open-index/open-wikipedia-markdown huggingface dataset:
Erik Back

**Erik Vilhelm Back** (s. 21. maaliskuuta 1994 Helsinki) on  suomalainen pikajuoksija. Hän edustaa HIFK-friidrottia ja häntä valmentaa Nick Dalkin. Vuosina 2016–2019 häntä valmensi Atte Pettinen.

Kalevan kisoissa Back on voittanut 400 metrillä Suomen-mestaruuden 2021 ajalla 47,63 ja ollut pronssilla vuonna 2018 ajalla 48,25 s. Viestijuoksun Suomen-mestaruuskilpailuissa hän on voittanut 4&nbsp;×&nbsp;100&nbsp;metrillä kultaa 2015 sekä 4&nbsp;×&nbsp;400&nbsp;metrin Suomen-mestaruuden vuosina 2013, 2014, 2015 ja 2018, hopeaa vuonna 2016 sekä pronssia vuosina 2017, 2020 ja 2021. Sisäratojen SM-kilpailuissa Back on saavuttanut 400 metrillä kultaa vuonna 2020, hopeaa vuosina 2018 ja 2019 ja pronssia vuosina 2012 ja 2021 sekä viesteissä kultaa vuosina 2012 ja 2018 ja hopeaa vuosina 2014 ja 2017. Aikuisten maaotteluedustuksia Backilla on vuosilta 2013–2021.

Erik Backin isä on 1980-luvun pikajuoksija Tomas Back ja isoisä keskimatkojen juoksija, EM-mitalisti Rolf Back 1950-luvulta.

## Henkilökohtaiset ennätykset
### Ulkoradat

### Sisäradat

Lähde

## Lähteet
Gallipoli (Italia)

**Gallipoli** on kaupunki Etelä-Italiassa, Apulian alueella, Leccen maakunnassa. Kaupunki sijaitsee Salenton niemimaalla, Joonianmeren rannalla. Kaupungissa on runsaat 20&nbsp;000 asukasta.

## Lähteet

## Aiheesta muualla
Monopoli (kaupunki)

**Monopoli** on kaupunki Etelä-Italiassa, Apulian alueella, Barin metropolikaupungissa. Kaupunki sijaitsee Adrianmeren rannalla, noin 40 kilometriä Barista kaakkoon. Kaupungissa on vajaat 50&nbsp;000 asukasta.

## Lähteet

## Aiheesta muualla
Itäinen Uusi-Britannia

**Itäinen Uusi-Britannia** (, tok-pisiniksi *Is Niu Briten*) on Papua-Uuden-Guinean valtiolle kuuluva provinssi. Sen pääkaupunki on Kokopo, joka on vuoden 1994 Tavaur-tulivuorenpurkauksessa tuhoutuneen vakavasti kärsineen Rabaulin läheisyydessä. Maakunnan väkiluku on kasvussa ja oli vuonna 2011 yli 300&nbsp;000. Itäinen Uusi-Britannia kuuluu maantieteellisesti Bismarckinsaariin itäosana Uuden-Britannian saarta ja rajoittuu maitse Läntiseen Uuteen-Britanniaan. 

## Lähteet
Oskari Perälampi

**Oskari Perälampi** (s. 24. heinäkuuta 1996 Kirkkonummi) on suomalainen kiekonheittäjä. Perälampi edustaa Espoon Tapioita ja hänen valmentajinaan toimivat Jussi Viitala ja Ismo Joutsila.

Kalevan kisoissa Perälampi on voittanut Suomen-mestaruuden vuonna 2019 tuloksella 54,81 m ja saanut hopeaa vuosina 2020 tuloksella 56,43 ja 2025 tuloksella 55,58 sekä pronssia vuonna 2018 tuloksella 55,37 m. Hän voitti Suomen hallimestaruuden 2019 ja 2020.

Alle 18-vuotiaiden maailmanmestaruuskilpailuissa 2013 Doneskissa Perälampi pääsi finaaliin, johon ei kuitenkaan osallistunut. Alle 20-vuotiaiden Euroopan-mestaruuskilpailuissa 2015 Eskilstunassa hän sijoittui seitsemänneksi tuloksella 60,73 m (1,75 kg). Alle 23-vuotiaiden Euroopan-mestaruuskilpailuissa 2017 Bydgoszczissa Perälampi jäi karsintaan.

Perälammin ennätys on 25. heinäkuuta 2020 Kurikan Jalasjärvellä heitetty 58,07 m.

## Lähteet
Felix Björklund

**Felix Björklund** (11. toukokuuta 1943 Helsinki – 22. lokakuuta 2023 Sipoo) oli suomalainen yritysjohtaja ja hallitusammattilainen, koulutukseltaan ekonomi. Björklund toimi Suomen IBM:n toimitusjohtajana 1970-luvun lopulta alkaen ja 1990-luvun alkuvuosina IBM:n Pariisin pääkonttorissa. Vuosina 1992–1998 hän toimi Fazerin toimitusjohtajana.

Björklund toimi muun muassa Ahlsellin, Amer Sportsin, Fenestran, Marioffin, Nopco Paper Technology AS:n, Snellmanin ja Varman hallituksissa.

Felix Björklundin tytär on näyttelijä Irina Björklund ja poika ekonomi Kurt Björklund. Felix Björklund omisti Wäfvarsin kartanon Loviisan Pernajassa ja harrasti moottoripyörien ja BMW-merkkisten autojen keräilyä.

## Lähteet

## Aiheesta muualla
*Felix Björklundin muistokirjotus Helsingin Sanomissa
Martin-Baker

**Martin-Baker** brittiläinen heittoistuimia valmistava yritys. Yrityksen perustivat vuonna 1934 James Martin ja Valentine Baker.

Vuodesta 1946 vuoteen 2017 mennessä yritys on tuottanut yli 75&nbsp;000 heittoistuinta.

## Lentokoneet
Yritys on valmistanut myös Experimental-lentokoneita:
* Martin-Baker MB 1
* Martin-Baker MB 2
* Martin-Baker MB 3
* Martin-Baker M.B.5‎

## Lähteet
Akwasi Afrifa

**Akwasi Amankwa Afrifa** (24. huhtikuuta 1936 Mampong – 16. kesäkuuta 1979 Accra) oli ghanalainen sotilas, joka toimi maansa valtionpäämiehenä vuosina 1969–1970.

Afrifa sai sotilaskoulutuksensa siirtomaa-aikana englantilaisilta, ja opiskeli kaksi vuotta Sandhurstin kuninkaallisessa sotakorkeakoulussa. Hän kuului vuoden 1966 sotilasvallankaappauksen jälkeen maata hallinneeseen kahdeksanmiehiseen junttaan (National Liberation Council, NLC), ja toimi sen johdossa maan valtionpäämiehenä 1969. Vuonna 1970 Afrifa johti presidenttikomissiota, joka toimi vt. presidenttinä oikean presidentin valintaan asti. Afrifa surmattiin ampumalla maan muun sotilasjohdon joukossa vuoden 1979 levottomuuksissa. Kahdeksan kenraalia tuomittiin pikaoikeudenkäynneissä, teloitettiin ja haudattiin joukkohautoihin. Vuonna 2001 heidän jäännöksensä määrättiin kaivettaviksi ylös ja palautettaviksi perheille.

## Lähteet
Looking for Hortense

**Looking for Hortense** () on vuonna 2012 ensi-iltansa saanut Pascal Bonitzerin ohjaama ranskalainen draamakomediaelokuva, jonka pääosissa ovat Jean-Pierre Bacri, Kristin Scott Thomas, Isabelle Carré ja Claude Rich. Bonitzer laati Agnès de Sacyn kanssa käsikirjoituksen elokuvaan, jonka tuottajana oli Saïd Ben Saïd. Bacri oli ehdolla roolisuorituksestaan parhaan miespääosan ja Rich parhaan miessivuosan Césarin saajaksi vuoden 2013 gaalassa.

## Juoni
Damien Hauer (Jean-Pierre Bacri) on Kiinan kulttuurin professori, jolla on ketjupolttava teatteriohjaajavaimo Iva Delusi (Kristin Scott Thomas) ja nuori poika Noé (Marin Orcand Tourrès). Iva tuntee maassa laittomasti olevan Auroren (Isabelle Carré), serbialaistaustaisen naisen, joka aiotaan karkottaa. Hän painostaa Damienin lupaamaan hänelle, että tämä pyytää apua valtioneuvostossa työskentelevältä isältään Sébastienilta (Claude Rich), jolla on tarpeeksi vaikutusvaltaa järjestää Aurorelle luvan jäädä Ranskaan. Isällä ja pojalla on kuitenkin viileä ja etäinen suhde; isä väheksyy poikaansa, joka taas vihaa isäänsä. Ivan antama tehtävä osoittautuu riskialttiiksi, joka ajaa Damienin laskukierteeseen ja kääntää hänen elämänsä ylösalaisin.

## Näyttelijät

## Tuotanto
*Looking for Hortensen* kuvaukset alkoivat lokakuussa 2011, ja se kuvattiin Pariisissa ja Aubervilliersissä. 4,5 miljoonan euron budjetilla tuotetun elokuvan tuotantoyhtiönä oli SBS Productions.

## Julkaisu ja vastaanotto
*Looking for Hortense* sai maailmanensi-iltansa Italiassa Venetsian elokuvajuhlilla 31. elokuuta 2012. Se sai teatteriensi-iltansa Ranskassa 5. syyskuuta 2012 ja oli Le Pacten teatterilevittämä. Ranskassa se oli vuoden 2012 94. katsotuin elokuva saatuaan 508 652 katsojaa ja tuotettuaan 3,3 miljoonaa dollaria. Maailmanlaajuisesti elokuva tuotti 3,4 miljoonan dollarin lipputulot. *Looking for Hortense* esitettiin Suomessa Espoo Cinén elokuvajuhlilla elokuussa 2013.

Elokuva on saanut elokuvakriitikoilta sekalaisen vastaanoton. Rotten Tomatoes -sivuston mukaan 53 prosenttia kriitikoista on antanut elokuvalle myönteisen arvosanan 5,3/10 keskiarvolla. Keskiarvo perustuu 17 arviointiin, joista yhdeksän oli ”tuoreita” ja kahdeksan ”mätiä”. 154 käyttäjästä 40 prosenttia on antanut elokuvalle myönteisen arvosanan 3/5 keskiarvolla. Internet Movie Databasen 737 käyttäjää on antanut elokuvalle keskiarvon 6,2/10.

*Looking for Hortense* julkaistiin Ranskassa DVD:lle ja blu-raylle 9. tammikuuta 2013.

## Lähteet

## Aiheesta muualla
* ''Looking for Hortense'' AlloCinéssä
Robert David Hall

**Robert David Hall** (s. 9. marraskuuta 1947 East Orange, New Jersey) on yhdysvaltalainen näyttelijä, joka tunnetaan ehkä parhaiten TV-sarjasta *[[C.S.I.]]*, jossa hän esitti oikeuslääkäri Al Robbinsia vuosina 2000–2015. Hänen ensimmäinen esiintymisensä oli sarjan 1. tuotantokauden 6. jaksossa josta alkaen hän esiintyi aina sarjan viimeiseen 15. tuotantokauden päätösjaksoon asti kaikkiaan 328 jaksossa. Hänellä oli rooli myös elokuvissa ''Starship Troopers'' (1997) ja *[[Neuvottelija]]* (1998).

Robert Hall on ollut kolmesti aviossa. Hänen ensimmäinen puolisonsa vuosina 1969–1974 oli Susan Petroni. Toinen puoliso vuosina 1979–1987 oli Connie Cole. Tästä avioliitosta hänellä on yksi poika. Kolmannen kerran Robert Hall avioitui nykyisen puolisonsa Judy Stearnsin kanssa vuonna 1999.

Robert Hall valmistui UCLA:sta vuonna 1971 pääaineenaan englantilainen kirjallisuus. Näyttelijän työnsä ohessa Hall on arvostettu laulaja, kitaristi ja pianisti.

Vuonna 1978 Hall työskenteli DJ:nä eräällä kalifornialaisella radioasemalla kun hän joutui auto-onnettomuuteen, jossa 18-pyöräinen yhdistelmäajoneuvo murskasi hänen autonsa. Törmäyksen ja sitä seuranneen tulipalon seurauksena yli 65 prosenttia hänen kehostaan sai palovammoja ja häneltä jouduttiin amputoimaan molemmat jalat.

## Lähteet
* 

### Viitteet

## Aiheesta muualla
Syklopentadienyylinitrosyylinikkeli

**Syklopentadienyylinitrosyylinikkeli** on äärimmäisen myrkyllinen verenpunainen neste. Sen kehitti The International Nickel Company, ja sitä voidaan valmistaa typpihapon ja nikkeloseenin välisellä reaktiolla.
Matti Hoviseppä

**Matti Hoviseppä** (s. 1947) on suomalainen valtiotieteen maisteri, freelancetoimittaja ja kirjailija. Hoviseppä oli työssä postissa ja alkoi sitten opiskella valtio-oppia Turun yliopistossa valmistuen valtiotieteen maisteriksi 1982. Hän oli Kansan Uutisten Varsovan kirjeenvaihtajana 1986–1990 ja sitä ennen lehden Turun aluetoimittajana. Hoviseppä on asunut pysyvästi Varsovassa vuodesta 1997 alkaen toimien Yleisradion ja useiden suomalaisten sanomalehtien avustajana. Hän on julkaissut myös romaaneja, aforismeja, runoja ja novelleja. 

## Teoksia
* *Me syntymättömät*. Kesuura, Helsinki 1994
* *Älyn alapuolella : harhailevia ajatuksia*. Runogalleria, Helsinki 1997 
* *Kahden hetekan nainen* : novelleja. Kesuura, Helsinki 2000
* *Erikseen kosketan jokaista puuta* : runoja. Kesuura, Helsinki 2002
* *Kolmen koon mies* : runoja. Kesuura, Helsinki 2002
* *Sana on sana : sanasta ja sanan olemuksesta* ; valokuvat Eija Tuomela. Kesuura, Helsinki 2003 
* *Isi* : romaani. Pilot-kustannus, Tampere 2007
* *Peruutusraiteella*. Pilot-kustannus, Tampere 2008
* *Ewa*. Mediapinta, Tampere 2011
* *Narsisti liekanarunsa päässä*. Mediapinta, Tampere 2012
* *Eberhard : homopapin helvetti* : romaani. Atrain kustannus, Kemi 2013
* *Mistä minä alkaa* : runoja. Atrain kustannus, Kemi 2015
* *Viimeinen taisto Varsovassa*. Atrain kustannus, Kemi 2015

## Toimituksia
* *Turun Weikot 70 vuotta : juhlajulkaisu* ; julk. Turun Weikot r.y ; vastaava toim. Matti Hoviseppä ; piirrokset Keijo Ahlqvist. Turku 1982

## Lähteet
Henrik Karsten

**Henrik Adolf Karsten** (13. huhtikuuta 1877 Lemu – 21. lokakuuta 1959 Turku) oli suomalainen filosofian tohtori ja lyseon lehtori.

Karstenin vanhemmat olivat Lemun kirkkoherra Erland August Karsten (1839–1883) ja Natalia Gustava Faller. Hän pääsi ylioppilaaksi Turun ruotsalaisesta klassillisesta lyseosta 1895 ja valmistui Helsingin yliopistosta filosofian kandidaatiksi 1899, maisteriksi 1900 sekä lisensiaatiksi ja tohtoriksi 1916. Karstenin väitöskirjan aiheena oli ruotsalainen sotamarsalkka Carl Gustaf Wrangel.

Karsten oli Kristiinan ruotsalaisen yhteiskoulun historian ja ruotsinkielen opettajana sekä koulun rehtorina 1903–1912, Turun ruotsalaisen tyttökoulun historian, maantiedon ja ruotsinkielen kollegana ja lehtorina 1912–1917 sekä Turun ruotsalaisen lyseon historian ja ruotsin kielen lehtorina 1917–1945. Hän oli Kristiinan kaupunginvaltuuston jäsenenä ja Turun kaupunginvaltuuston jäsenenä 1915–1917.

Henrik Karsten oli naimisissa 1901–1957 opettaja Ester Lydia Mellbergin (k. 1957) kanssa.

## Teoksia
* *Föredrag vid festen på den svenska dagen i Kristinestad 1908*. Kristinestad 1908
* *Skriv rätt! : rättskrivningsregler och övningar, sammanställda*. Söderström, Helsingfors 1909
* *Karl Gustav Wrangel : hans ungdomstid och första krigarbana 1613–1638*, Helsingin yliopiston väitöskirja. Helsingfors 1916
* *Backhästen : Bojan Borgs bikt* : romaani. Atlantis, Kalmar 1950

## Toimituksia
* *Svenska reallyceum och Lyceum i Åbo jämte föregångare Lägre elementarskolan och Fyrklassiga realskolan. [I], Minnesskrift 1934* ; red. av H. A. Karsten. Åbo 1934
* *Svenska reallyceum och Lyceum i Åbo jämte föregångare Lägre elementarskolan och Fyrklassiga realskolan. II, Minnesskrift 1934–1945*. Åbo 1945

## Lähteet
Villa Koli

**Villa Koli** on arkkitehti Wivi Lönnin suunnittelema huvila Espoon Matinkylässä. Vuonna 1917 valmistuneen rakennuksen rakennuttivat professori Jaakko Karvonen vaimonsa Anna Robinan kanssa. Hirsihuvila on suojeltu ajalleen tyypillisenä klassisesta arkkitehtuurista vaikutteita saaneena huvilana. Rakennusliike YIT hankki sen vuonna 1982 edustus- ja koulutuskäyttöön.

## Arkkitehtuuri
Villa Koli on kaksikerroksinen hirsistä rakennettu huvila. Se edustaa jugendin jälkeen vallalla ollutta rationaalisempaa ja klassisempaa arkkitehtuuria. Villa Kolin päärakennus on tyypillinen 1910-luvun klassistisesta arkkitehtuurista vaikutteita saanut huvila.

Päärakennuksen pohja on pääosin suorakaiteen mallinen, mutta perussymmetrian hajottavat toisella pitkällä sivulla oleva puolipyöreä lasikuisti ja vastakkaisella sivulla oleva avokuisti. Mansardikatto on molemmista päädyistään taitettu.

Museoviraston mukaan Villa Koli edustaa Helsingin länsipuolisen rannikon kesähuvilan rakennuskautta.

## Historia
Arkkitehti Wivi Lönnin suunnitteleman rakennuksen tilasi professori ja arkkiatri Jaakko Karvonen. Lönn suunnitteli päärakennuksen vuonna 1915, ja se valmistui kesäksi 1917. Karvoset myivät vuonna 1928 huvilan johtaja E. E. Granbergille, joka puolestaan myi sen vuonna 1938 johtaja Yngvar Lundbergille. Lundbergit käyttivät sitä kesäisin yli neljänkymmenen vuoden ajan.

Villa Koli siirtyi vuonna 1982 rakennusliike YIT:n omistukseen. Se peruskorjattiin vuosina 1983–1984, ja autotallina käytetyn vajan tilalle rakennettiin uusi saunarakennus. Vanha suojeltu saunarakennus kunnostettiin vuonna 1998. YIT käyttää Villa Kolia edustus- ja koulutustilana.

Villa Koli suojeltiin vuonna 1985 rakennussuojelulain nojalla. Suojelumääräyksen mukaan rakennuksen ulkoasuun saa tehdä vain korjauksia, jotka tähtäävät nykyisen asun säilyttämiseen. Korjauksille pitää saada Museoviraston lupa.

## Lähteet
Mag Tuired

**Mag Tuired** (myös **Mag Tuiredh**, **Magh Tuireadh** tai **Moytura**) on Irlannin kelttiläisessä mytologiassa myyttinen tasanko, jolla tarujen mukaan käytiin muinaisaikoina kaksi tärkeää taistelua. 

Ensimmäinen taistelu käytiin Fir Bolgien ja Tuatha Dé Danannin eli jumalten heimon välillä. Tuatha Dé Danann voitti Fir Bolgit ja sai Irlannin haltuunsa, mutta Tuatha Dé Danannin kuningas Nuada menetti taistelussa kätensä. Koska hänestä tuli raajarikko, ei hän enää saanut olla kuningas. Nuadan seuraajaksi valittiin Bres, joka oli isänsä puolelta fomorien sukua. Bresin valtakausi oli kuitenkin epäonnistunut, sillä hän ei osoittanut riittävää jalomielisyyttä eikä hänellä ollut muitakaan kuninkaan ominaisuuksia. Dian Céchtin poika Miach teki Nuadalle hopeisen käden ja Bres syöstiin vallasta. Bres meni sen jälkeen pyytämään apua isänsä kansalta ja johdatti sitten suuren armeijan Mag Tuiredin toiseen taisteluun Tuatha Dé Danannia vastaan. Tuatha Dé Danannin joukoissa oli Lugh, yksi tärkeimmistä kelttiläisistä jumalista, joka johti jumalat voittoon surmaamalla Balorin, fomorien kuninkaan. Taistelu merkitsi fomorien uhan loppua.

## Lähteet
### Viitteet
Lauri Hannu

**Lauri Hannu** (s. 25. toukokuuta 1967 Sahalahti) on suomalainen muusikko, säveltäjä ja musiikinopettaja. Hannu on valmistunut Tampereen konservatoriosta pääaineenaan klassinen kitara. Hän on toiminut muusikkona ja säveltäjänä useissa orkestereissa ja bändeissä, kuten Funky Kingstonissa, The Partylandmenissa, Voimaryhmässä ja Jazzmuseossa.  Hän tehnyt musiikkia myös elokuviin ja televisio-ohjelmiin ja esiintynyt näyttelijänä lyhytelokuvissa.  Hannu opettaa Tampereen konservatoriossa sähkökitaran ja sähköbasson soittoa sekä musiikkiteknologiaa.   

## Diskografia
### Sooloalbumit

* *Instrumental Health* (1997)
* *Rieku ja Raiku - Lauri Hannun sävelmiä ja CD-ROM -kuvaviihdettä* (1999)
* *Vegetable Guitar, Vol. 1* (CD 2004, digijulkaisu 2016)
* *Vegetable Guitar, Vol. 2* (2014)
* *Vegetable Guitar, Vol. 3* (2015)
* *Experimental Health* (2017)

### Albumit orkestereiden kanssa

* Late's Brutal Mono: *Live at the Tampere Jazz Happening* (1999)
* Lauri Hannu & Tampere Big Band: *Playing Late Fortunes* (2000)

### The Partylandmenin albumit

* *Manitoba Motorway* (2004)
* *Atonal Standards, Vol. 1* (2005)
* *Sketches of Pain, Vol. 1* (2015) 
* *Sketches of Pain, Vol. 2* (2015) 
* *Sketches of Pain, Vol. 3* (2015) 
* *Sketches of Pain, Vol. 4* (2015) 
* *Sketches of Pain, Vol. 5* (2015)
* *Party Snacks* (2015)
* *Piano Music Opiate* (2015)
* *Improvise Studies for Piano* (2015)
* *Improvise Studies for Organ* (2015)
* *Talk Show* (2015)
* *Pellersson* (2015)
* *Lapin kesä* (2015)

### Albumit muiden orkestereiden jäsenenä

* The Body: *Add only water* (1998)
* Voimaryhmä: *Menopaluuna* (2007)
* Masa Orpana: *Brothers* (2009)
* Voimaryhmä: *Rudistan* (2012)
* Tampere Big Band: *To the Stars* (2013)
* The Body: *II* (2013)
* Holy Land: *Live in Kangasala* (2014)
* Funky Kingston: *Hyvät ja Parhaat* (2018)
* Jazzmuseo: *Elävänä Pyynikinlinnassa* (2018)

## Lähteet

## Aiheesta muualla
* Lauri Hannun kotisivu
* Lauri Hannu Elonetissä
* Lauri Hannu IMDB:ssa
* Lauri Hannu Fono.fi - äänitetietokannassa
Edward Akufo-Addo

**Edward Akufo-Addo** (26. kesäkuuta 1906 Dodowa – 17. heinäkuuta 1979 Accra) oli ghanalainen poliitikko, joka toimi maansa valtionpäämiehenä vuosina 1970–1972. 

Akufo-Addo opiskeli oikeustiedettä Oxfordin yliopistossa. Hän palasi Kultarannikolle vuonna 1941, toimi lakimiehenä mutta lähti pian mukaan politiikkaan. Akufo-Addo oli UGCC-puolueen perustajajäsen ja yksi maansa historian ”kuudesta suurmiehestä”. Hän oli perustuslakikomitean jäsen, joka suunnitteli vuosina 1966–1968 maan paluuta sotilasvallasta demokratiaan. Vuosina 1970–1972 hän oli maansa seremoniallinen presidentti, päätösvaltaa käytti pääministeri Kori Abrefa Busia.

Edward Akufo-Addon vaimo Adeline Akufo-Addo oli Akyem Abuakwan kuninkaan Nana Sir Ofori Atta I:n tytär. Edwardin ja Adelinen poika Nana Akufo-Addo on toiminut Ghanan presidenttinä vuodesta 2016.

## Lähteet
Isoforoni

**Isoforoni** (C9H14O) on rengasrakenteinen α,β-tyydyttymättömiin ketoneihin kuuluva orgaaninen yhdiste. Yhdistettä käytetään muun muassa liuottimena ja muiden orgaanisten yhdisteiden synteesien lähtöaineena.

## Ominaisuudet
Isoforoni on huoneenlämpötilassa väritöntä tai hieman kellertävää nestettä. Sillä on piparmintun tai kamferinkaltainen haju. Isoforoni liukenee kohtalaisesti veteen ja liukenee hyvin moniin orgaanisiin liuottimiin kuten etanoliin, dietyylieetteriin, asetoniin, etyyliasetaattiin ja hiilivetyihin. Isoforonin reaktiot vat tyypillisiä tyydyttymättömille ketoneille. Isoforoni on lievästi myrkyllistä. Yhdiste ärsyttää ihoa, silmiä ja hengitysteitä ja voi suurina pitoisuuksina olla huumaavaa.

## Valmistus ja käyttö
Isoforonia valmistetaan kondensoimalla asetoniä emäksisen katalyytin, esimerkiksi kaliumhydroksidin, läsnä ollessa noin 200 °C:n lämpötilassa. Reaktiossa välivaiheina muodostuu diasetonialkoholia ja mesityylioksidia. Mahdollisesti reaktioseokseen jäänyt reagoimaton asetoni ja sivutuotteet poistetaan ja hydrolysoidaan ja tuote puhdistetaan alipainetislauksella. 
:

Isoforoni ei haihdu kovin herkästi ja tämän ominaisuuden vuoksi sitä käytetään liuottimena painomusteissa, maaleissa ja lakoissa ja liuottamaan hartseja ja rasvoja. Isoforoni on myös monipuolinen synteettisen kemian lähtöaine. Siitä voidaan valmistaa isoforonidi-isosyanaattia, 3,5-ksylenolia, vitamiineja, väriaineita, lääkkeitä ja maatalouskemikaaleja.

## Lähteet
Jarkko Juselius

**Jarkko Juselius** on suomalainen eläkkeellä oleva Yleisradion radiouutisten politiikan toimittaja. Hän oli Yleisradion Nairobin kirjeenvaihtajana Keniassa 1981–1986. Mäntsälästä kotoisin oleva Juselius asuu nykyisin Kärkölässä. Hän on naimisissa lastenkirjojen kustantaja Leena Reimanin kanssa.

## Teoksia
* *[[C. C. Collin]] : Huovilan puiston perustaja*. Kärkitie, Kärkölä 2002
* *Puun taitajat : Koskisen 1909–2009*. Koskisen Oy, Järvelä 2009
* *Ruukin kentältä urheilun huipulle : Kärkölän Kisa-Veikot 70 vuotta*. Kärkölän Kisa-Veikot, Kärkölä 2013
* *50 vuotta vaneria : Koskisen vanerihistoriikki* ; teksti Jarkko Juselius ; kuvat Koskisen Oy ja henkilöstön kokoelmat. Koskisen Oy, Järvelä 2016

## Lähteet
Alessandro Plizzari

**Alessandro Plizzari** (s. 12. maaliskuuta 2000 Crema) on italialainen jalkapalloilija, pelipaikaltaan maalivahti. Hän edusti vuoteen 2022 saakka Milania mutta pelasi lainasopimuksilla muissa seuroissa. Hän on edustanut Italiaa useissa juniorimaajoukkueissa.

Plizzari on Milanin kasvatti. Hänet nostettiin edustusjoukkueen kolmosmaalivahdiksi heinäkuussa 2016. Vuotta myöhemmin heinäkuussa 2017 hän teki Milanin kanssa kolmivuotisen jatkosopimuksen ja siirtyi lainasopimuksella Ternanaan kaudeksi 2017–2018. Sittemmin hän pelasi lainalla Livornossa, Regginassa ja Leccessä kunnes siirtyi vuonna 2022 Pescaraan.

## Lähteet
La Guérinière

**La Guérinière** on kunta Vendéen departementissa Pays de la Loiren hallintoalueella läntisessä Ranskassa. Kunta sijaitsee Noirmoutierin saaren keskiosassa Atlantin rannikolla.

Kunnan elikeinoja on matkailun lisäksi osterinviljely Bourgneufin lahdessa.

## Lähteet

## Aiheesta muualla
Mihail Kozlov

**Mihail Kozlov** (, s. 6. elokuuta 1978) on venäläinen karateka. Hän saavutti superraskaansarjan maailmanmestaruuden 2009 ja on yhdeksänkertainen Venäjän mestari.

## Kilpaura
Kozlov saavutti ensimmäisen Venäjän mestaruutensa 1999 voitettuaan loppuottelussa Anatoliy Lupalon.

2000 Kozlov sijoittui toiseksi Venäjän Oyama Cupissa hävittyään loppuottelussa Sergei Plekhanoville.

2001 Kozlov saavutti toisen kerran hopeaa toukokuussa Venäjän Oyama Cupissa hävittyään tällä kertaa loppuottelussa Sergei Semenoville. Myöhemmin samana vuonna Kozlov voitti toisen Venäjän mestaruutensa Vyacheslav Lyubimkinia vastaan käydyssä loppuottelussa.

2002 Kozlov voitti kolmannen kerran Venäjän mestaruuden. Hän kohtasi voitokkaasti loppuottelussa Andrey Stepinin.

2003 Kozlov jatkoi menestystään voitettuaan jo neljännen kerran Venäjän superraskaansarjan mestaruuden. Tällä kertaa hän voitti loppuottelussa Artem Pukasin. Kozlov oli mukana marraskuussa MM-kilpailussa, jossa hän sijoittui 64 parhaan joukkoon. Hän voitti avauskierroksella Jan Soukupin ja toisella kierroksella Hiroyuki Owatarin. Kozlovin turnaus päättyi kolmannella kierroksella hävittyään Marcos Furlanille.

2004 oli Kozlovin menestyksekkäin vuosi voitettuaan aluksi Venäjän mestaruuden Alexander Pichkunovia vastaan. Tämän jälkeen hän saavutti pronssia Japanin mestaruuskilpailuissa avoimessasarjassa. Joulukuussa Kozlov saavutti ensimmäisen mestaruutensa Venäjän Oyama Cupissa, joka käytiin myös avoimessasarjassa.

2005 Kozlov jäi poikkeuksellisesti hopealle hävittyään Venäjän mestaruuskilpailujen loppuottelussa Sergei Plekhanoville.

2007 Kozlov oli mukana World Openissa, jossa hänen turnaus jäi toiselle kierrokselle hävittyään Tatsuya Muratalle.

Kozlov saavutti 2009 maailmanmestaruuden yli 90-kiloisten sarjassa voitettuaan loppuottelussa Zahari Damjanovin.

### Siirtyminen IFK-liittoon
Kozlov siirtyi pian maailmanmestaruuden jälkeen Kyokushinin IFK-liittoon, jossa hän voitti Venäjän avoimensarjan turnauksen joulukuussa 2011. Hän voitti loppuottelussa Arsen Hachatryanin.

## Lähteet
Pablo Casado

**Pablo Casado Blanco** (s. 1. helmikuuta 1981 Palencia) on espanjalainen poliitikko, joka on ollut Espanjan edustajainhuoneen jäsen vuodesta 2011 alkaen. Casado oli Kansanpuolueen (PP) puheenjohtaja 2018–2022. 

Casado on suorittanut oikeustieteen tutkinnon Centro Cardenal Cisnerosissa (Universidad Complutense de Madrid) ja liiketalouden ja hallinnon sekä hallinto-oikeuden tutkinnon Universidad Rey Juan Carlosissa. Hän on työskennellyt aiemmin Banco Santanderissa Genevessä ja espanjalaisessa FAES-ajatushautomossa (Fundación para el Análisis y los Estudios Sociales) vuosina 2009–2012.  

Pablo Casado on esittänyt kriittisiä ajatuksia eutanasiasta ja aborttioikeudesta. Hän vastustaa Katalonian itsenäistymistä.

Universidad Rey Juan Carlosissa suoritetun lakitutkinnon (2008–2009) epäselvyyksiä alettiin selvittää keväällä 2018. Korkein oikeus päätti syyskuussa 2018, että se ei ota tutkittavaksi Casadoa eikä hän ole syyllistynyt rikokseen, vaikka on olemassa merkkejä siitä, että Casadoa on kohdeltu suotuisasti.

Casado joutui eroamaan puoluejohtajan paikalta huhtikuussa 2022 Madridin kaupunginhallinnossa helmikuussa ilmenneiden väärinkäytösepäilyjen vuoksi. Hän ilmoitti myös jättävänsä politiikan. Seuraajaksi valittiin Alberto Núñez Feijóo.

## Lähteet

## Aiheesta muualla
McDonnell Aircraft

**McDonnell Aircraft** oli yhdysvaltalainen lentokonevalmistaja, jonka James Smith McDonnell perusti vuonna 1939.

Vuonna 1967 yhtiö osti Douglasin ja muodosti McDonnell Douglasin.

## Lentokoneet
* McDonnell XP-67
* McDonnell FH Phantom
* McDonnell F2H Banshee
* McDonnell XF-85 Goblin
* McDonnell XF-88 Voodoo
* McDonnell F3H Demon
* McDonnell F-101 Voodoo
* McDonnell Douglas F-4 Phantom II
* McDonnell 119/220
* XV-1 Convertiplane VTOL
* XH-20 Little Henry
* XHJH-1 Whirlaway

### Miehitetyt avaruusalukset
* Mercury-kapseli
* Gemini-kapseli
* ASSET-avaruuslentokone

### Ohjukset
* ADM-20 Quail
* LBD Gargoyle

### Lentokonemoottorit
* PJ-42 Sysäysputkimoottori

## Lähteet
Martin Marietta

**Martin Marietta** oli yhdysvaltalainen vuonna 1961 perustettu ase- ja lentokonevalmistaja, joka syntyi kun American-Marietta Company ja Glenn L. Martin Company yhdistyivät.

Yritys osti vuonna 1993 General Electricin GE Aerospace -osaston sekä General Dynamicsin avaruusteollisuusosaston. General Dynamicsilta tuli Convair Division, joka oli Atlas-rakettien varhainen valmistaja.

Yritys fuusioitui vuonna 1995 Lockheedin kanssa muodostaen Lockheed Martinin.

## Tuotteet
;Experimental-lentokoneet
* Martin X-23 PRIME
* Martin Marietta X-24

;Ohjukset ja raketit
*AGM-12 Bullpup
*AGM-62 Walleye
*Titan
**HGM-25A Titan I
**LGM-25C Titan II
**Titan IIIA
**Titan IIIB
**Titan IIIC
**Commercial Titan III
**Titan IIID
**Titan IIIE
**Titan IV
**Titan 23G
**Titan 34D
*M712 Copperhead
*MGM-31 Pershing
*MGM-51 Shillelagh
*MGM-118 Peacekeeper
*MGM-134 Midgetman
*FGM-148 Javelin
*AGR-14 ZAP
*ASALM
*Sprint (missile)
*Atlas
**Atlas I
**Atlas II

;Avaruusalukset
*Magellan (luotain)
*Mars Polar Lander
*Viking-ohjelma
**Viking 1
**Viking 2
*WIND (avaruusalus)

;Miehittämättömät ilma-alukset
*Martin Marietta Model 845
*AQM-127 SLAT

## Lähteet
Elias Tamburini

**Elias Tamburini** (s. 1. helmikuuta 1995) on suomalainen jalkapalloilija, joka edustaa Islannin pääsarjassa pelaavaa UMF Grindavikiä.

Tamburini siirtyi Kakkosessa pelanneesta Klubi 04:stä Luxemburgin pääsarjan US Hostertiin heinäkuussa 2014, mutta muutti jo kuukauden kuluttua opiskelemaan Yhdysvaltoihin. Hän ehti pelaamaan myös yhden Liigacupin ottelun HJK:ssa vuonna 2014. Vuodet 2016–2018 Tamburini edusti Virginian teknillisen yliopiston Virginia Tech Hokiesia, kunnes teki heinäkuussa 2018 sopimuksen Islannin liigan UMF Grindavíkin kanssa.

Tamburini on pelannut myös Suomen nuorisomaajoukkueissa.

## Lähteet
Jussi Peippo

**Jussi Peippo** (11. kesäkuuta 1933 Sortavala – 24. kesäkuuta 1982 Helsinki) oli suomalainen sisustusarkkitehti. Hänet tunnetaan erityisesti Askolle 1960-luvulla suunnittelemistaan vientimalliston puuhuonekaluista, joita käytettiin muun muassa Unescon päämajassa Pariisissa sekä Moskovan Rossija-hotellissa ja Tallinnan Viru-hotellissa. Hänen tyyliinsä kuuluivat puhtaat ja pelkistetyt, materiaaleja korostavat muodot ja niukat värit. Hänen suunnittelemiaan tuotteita ovat Tectonia-, Alli- ja Hidalgo-kalustesarjat.

Peipon viimeiseksi merkittäväksi sisustustyöksi jäi Hotelli Presidentti Helsingin Kampissa.

Peippo valmistui sisustusarkkitehdiksi vuonna 1957 ja työskenteli sitten Askolla Olli Borgin alaisuudessa kunnes jatkoi freelancerinä. Vuosina 1969–1970 hän oli Singaporessa YK:n asiantuntijatehtävissä. Hän sai Hämeen läänin taidepalkinnon 1976. Hän kuoli 49-vuotiaana 1982.

## Lähteet

## Aiheesta muualla
*Peipon huonekaluja Artnet-sivustolla
Ignatius Acheampong

**Ignatius Acheampong** (23. marraskuuta 1931 Kumasi – 16. kesäkuuta 1979 Accra) oli ghanalainen sotilas, joka toimi maansa valtionpäämiehenä vuosina 1972–1978.

Acheampong opiskeli ensin kauppatiedettä, mutta lähti vuonna 1951 sotilaskoulutukseen Englannin Aldershotiin. Palattuaan Ghanaan hän eteni sotilasurallaan lopulta jalkaväkiprikaatin komentajaksi. Vuonna 1972 ghanalaiset olivat tyytymättömiä, kun pääministeri Busia oli devalvoinut valuuttaa 44&nbsp;%. Acheampong käytti tilannetta hyväkseen ja järjesti vallankaappauksen. Valtaan nousi sotilasjuntta, jota kutsuttiin nimellä Supreme Military Council (SMC). Acheampong oli sen puheenjohtaja. Vuonna 1978 muut SMC:n jäsenet syrjäyttivät hänet. Seuraavana vuonna maassa tapahtui nuorten upseerien vallankaappaus, jonka yhteydessä  Acheampong teloitettiin.

## Lähteet
Olsobipin lento-onnettomuus 1994

**Olsobipin lento-onnettomuus 1994** tapahtui 17. joulukuuta 1994, kun Mission Aviation Fellowship -lähetysjärjestön de Havilland Canada DHC-6-200 Twin Otter törmäsi vuoreen lähellä Olsobipiä Papua-Uudessa-Guineassa. Lennolla oli 26 matkustajaa ja kaksi miehistön jäsentä, ja kaikki kuolivat törmäyksessä. Se on pahin DHC-6:lle sattunut onnettomuus.

Onnettomuuskone oli tilauslennolla ja kuljetti Ok Tedin kupari- ja kultakaivoksen työntekijöitä perheineen. Matkustajien joukossa oli myös kahdeksan lasta. DHC-6 Twin Otterissa on paikat 18 matkustajalle, mutta koska osa lapsista matkusti vanhempiensa sylissä, koneella ei ollut varsinaista ylikuormaa. Turman aiheuttajaksi epäiltiin huonoa säätä, joka on vuorialueilla yleistä.

## Lähteet
Brave Enough

**Brave Enough** on yhdysvaltalaismuusikko Lindsey Stirlingin kolmas studioalbumi, jonka hän julkaisi omistamansa Lindseystomp Records levy-yhtiön välityksellä 19. elokuuta 2016. Albumilla vierailee Christina Perri, Dan + Shay, Lecrae ja muita lukuisia laulajia. Albumi sisältää kuusi instrumentaalista musiikkikappaletta ja kahdeksan vierailevien artistien esittämiä sanoja sisältävää kappaletta.

Albumi debytoi Yhdysvalloissa Billboard 200 -listan viidennellä sijalla.

## Kappaleet
#
#
#
#
#
#
#
#
#
#
#
#
#
#

### Target deluxe edition
# 
# 
# 
# 

### Barnes and Noble Exclusive vinyl edition
# 

## Arvostelut
* AllMusic: 

## Lähteet
Mid Finland Truckmeeting

**Mid Finland Truckmeeting** on Viitasaarella vuosittain kesäkuussa järjestettävä kuljetus- ja harrasteajoneuvonäyttely. Tapahtuma toteutetaan Viitasaaren keskustan alueella.

Truckmeeting-tapahtumassa on esillä raskasta kalustoa, työkoneita ja vanhoja ajoneuvoja eri vuosikymmeniltä.

Tapahtuma on tarkoitettu koko perheelle. Tilaisuuteen on vapaa pääsy.

Vuonna 2022 tapahtumassa esiintyivät Käärijä ja Millenium Project.

Vuonna 2023 Mid Finland Truckmeetingin after partyissä esiintyivät Oku Luukkainen, Mansesteri ja Mäkki sekä Poju. 

Vuoden 2024 Truckmeetingissä esiintyvät Faija, Kymppilinja, Pasi ja Anssi sekä dj Suvi B. Tapahtuma on normaaliin tapaan kaksipäiväinen.  

## Lähteet
*https://www.truckmeeting.fi/
*https://www.facebook.com/midfinlandtruckmeeting/
Alotaun lento-onnettomuus 1995

**Alotaun lento-onnettomuus 1995** tapahtui 12. heinäkuuta 1995, kun Papua-Uuden-Guinean Alotausta Daguraan matkalla olleessa Milne Bay Airin de Havilland Canada DHC-6-300 Twin Otter -koneessa syttyi tulipalo pian lentoonlähdön jälkeen. Tulipaloa seurasi räjähdys ja sähköjärjestelmän vioittuminen. Niiden seurauksena miehistö menetti koneen hallinnan, ja se syöksyi matalaan veteen kahden kilometrin päässä Alotaun lentoasemalta. Molemmat lentäjät ja kaikki 13 matkustajaa kuolivat onnettomuudessa.

Onnettomuustutkinnassa arveltiin, että matkustajien laukuissaan kuljettama kerosiini oli alkanut vuotaa takaruumaan, ja sen sytytti mahdollisesti viallinen tai iän myötä huonoon kuntoon mennyt johdotus.

## Lähteet
Adolf Juselius

**Adolf Juselius** (5. toukokuuta 1814 Alastaro – 10. heinäkuuta 1884 Loviisa) oli suomalainen juristi, Loviisan pormestari ja valtiopäivämies.

Juseliuksen vanhemmat olivat Loimaan nimismies, toimitusvouti Karl Fredrik Juselius (k. 1825) ja hänen toinen puolisonsa Eva Lovisa Katarina Forselius. Hän kävi Turun katedraalikoulua ja Turun lukiota ja pääsi ylioppilaaksi 1833. Juselius suoritti tuomarintutkinnon Helsingin yliopistossa 1841 ja oli auskultanttina Turun hovioikeudessa. Juselius sai varatuomarin arvon 1845.

Juselius oli Loviisan pormestarina vuodesta 1851 alkaen ja hän sai hovioikeudenasessorin arvonimen 1884. Hän oli Tammikuun valiokunnan jäsen 1862 ja porvarissäädyssä Loviisan edustaja valtiopäivillä 1863–1864, joilla hän oli sekä valitsijamies että puhemiesneuvoston ja useiden eri valiokuntien ja säädyn suuren lähetystön jäsen. Hänet valittiin myös valtiopäiville 1867, mutta hän kieltäytyi tehtävästä heikkoon terveyteensä vedoten.

Adolf Juselius oli naimisissa 1852–1863 Eva Antoinette Sjöstedtin (k. 1863) kanssa ja vuodesta 1867 Emma Florentina Aspelinin (k. 1911) kanssa. Hänen poikansa ensimmäisestä avioliitosta oli pankinjohtaja Uno Viktor Emanuel Juselius (1861–1905).

## Lähteet
Jean Sablon

**Jean Sablon** (25. maaliskuuta 1906 Nogent-sur-Marne – 24. helmikuuta 1994 Cannes) oli ranskalainen chanson-laulaja ja näyttelijä. ”Ranskan Bing Crosbyksi” kutsuttu Sablon oli maansa ensimmäinen laulaja, joka ryhtyi käyttämään mikrofonia ja sen mahdollistamaa crooner-laulutyyliä. Hän edisti myös jazz-musiikin suosiota Ranskassa ja työskenteli muun muassa viulisti Stephane Grappellin ja kitaristi Django Reinhardtin kanssa.

Jean Sablon syntyi muusikkoperheeseen, jossa sekä isä että sisaret ja veljet olivat laulajia ja lauluntekijöitä.

Vuonna 1937 Sablon muutti Yhdysvaltoihin, josta hän teki kiertueita eri puolille maailmaa. Sablon muistetaan muun muassa chansonien ”J’attendrai”, ”C’est le printemps” ja ”Sur le pont d’Avignon” pehmeätyylisisistä tulkinnoista.

## Lähteet
Hepokangas (Viitasaari)

**Hepokangas** on Viitasaaren kaupunginosa, joka sijaitsee keskustan lähettyvillä. Alueella sijaitsee muun muassa Pohjoisen Keski-Suomen ammattiopisto ja Viitasaaren uimahalli.

Alueella on pääasiassa omakotitaloja.
B2 (täsmennyssivu)

**B2**, **B-2**, **B 2** tai **B.2** voi tarkoittaa jotain seuraavista:
* Northrop Grumman B-2 Spirit, pommikone
* B2, paperikoko
* B2 (vapaapainija), vapaapainija 
* B2-vitamiini eli riboflaviini 
* Curtiss B-2 Condor, lentokone
* HMS B.2, brittiläinen sukellusvene
* USS B-2 (SS-11), yhdysvaltalainen sukellusvene
* B 2, suomalainen rannikkotykistön höyryhinaaja, joka upposi 4. marraskuuta 1931 Helsingin edustalla
Mendin lento-onnettomuus 1996

**Mendin lento-onnettomuus 1996** tapahtui 7. heinäkuuta 1996, kun Papua-Uuden-Guinean Bosavista Mendiin matkalla ollut Milne Bay Airin de Havilland Canada DHC-6-300 Twin Otter törmäsi huonossa säässä vuoreen lähellä Mendiä. Koneessa oli lentäjä ja 19 matkustajaa, ja kaikki kuolivat onnettomuudessa.

Tilauslennolla olleen koneen lentäjä oli Australiasta ja kaikki matkustajat Papua-Uuden-Guinean kansalaisia. Kone törmäsi kallioon kahdeksan kilometrin päässä Mendistä koilliseen vuoristoisella alueella, jonka viranomaiset sanoivat olevan lentäjille vaikea hyvälläkin säällä. Onnettomuushetkellä sää oli huono ja pilvinen.

## Lähteet
Jerzy Piskun

**Jerzy Piskun** (4. kesäkuuta 1938 Pińsk – 16. heinäkuuta 2018 Varsova) oli puolalainen koripalloilija.

Piskun saavutti Puolan miesten maajoukkueessa EM-kilpailuista hopeaa Puolassa 1963 ja EM-pronssia Neuvostoliitossa 1965. Lisäksi hän edusti Puolan maajoukkuetta myös kesäolympialaisissa Roomassa 1960 ja Tokiossa 1964 sekä vuosien 1959 ja 1961 EM-kilpailuissa.

Piskun edusti koko pelaajauransa Polonia Varsovaa jossa voitti Puolan mestaruuden vuonna 1959, Puolan cup-mestaruuden vuonna 1969 ja maan pääsarjan hopeaa vuosina 1957 ja 1960. Vuonna 1962 hän oli Puolan pääsarjan korikuningas. Piskun kuoli Varsovassa 80-vuotiaana 15. heinäkuuta 2018.

## Lähteet
* Profiili  Puolan olympiakomitea 
* Jerzy Piskun Bio, Stats, and Results Olympics at Sports-Reference.com 

### Viitteet

## Aiheesta muualla
* Profiili FIBA Archive
Louis Slotin

**Louis Alexander Slotin** (1. joulukuuta 1910 Winnipeg, Manitoba, Kanada – 30. toukokuuta 1946 Los Alamos, New Mexico, Yhdysvallat) oli kanadanjuutalainen kemisti ja ydinfyysikko. Hän aloitti opintonsa synnyinkaupunkinsa Manitoban yliopistossa vain 16-vuotiaana, valmistuen vuonna 1932. Vuonna 1936 Slotin valmistui Lontoon yliopistosta fysikaalisen kemian tohtoriksi. Winnipegissa syntynyt Slotin osallistui Manhattan-projektiin vuodesta 1942 lukien, työskennellen mm. Chicagossa CP-1 atomimiilun parissa sekä Oak Ridgessa. Eräässä tilaisuudessa hän lausahti ELSO- eli tutkaupseeri luutnantti Jacob Beserille täten: *"-Kuoleepa ihminen sitten tästä (atomi)pommista taikka luodista, niin se on sama asia. Hän on silloin kuollut"*. Slotin oli myös yksi Trinity-ydinkokeen silminnäkijöistä.

Slotin osallistui myös tulevaan Operaatio Crossroadsiin. Tehdessään tieteellistä tutkimusta, eli suorittaessaan pommin kriittisyyden pisteeseen vaikuttavia asioita Los Alamosin ydinlaboratoriossa, hänelle sattui tapaturma 21. toukokuuta 1946. Plutoniumkappaleen (lempinimi: *Rufus*) yläpuolella oli berylliumkuori, joka lepäsi toiselta reunaltaan alemman puolipallon päällä ja toiselta reunaltaan se oli Slotinin ruuvitaltan varassa. Kokeessa hänen talttansa lipsahti, minkä seurauksena pallo saavutti kriittisen massan, Pommin ydin muuttui äkillisesti radikaalisti fissiiliksi. Tapahtumapaikalla oli läsnä useita henkilöitä, joita Slotin suojasi omalla kehollaan, mutta samalla sai itse palovammoja käteensä. Tuo tapaturma surmasi hänet vain 9 päivää tästä myöhemmin säteilysairauden eli *akuutin säteilysyndrooman* muodossa.

Slotinin saama säteilyannos oli ollut huomattavan suuri, arviolta noin 900 remiä eli 9 Sievertiä eli jokseenkin varmuudella kohtalokkaan rajan ylittäen. Kuolettava annos on 500 remiä eli 5 Sv. Sama pommin ydin, myös *Demon Core*ksi nimetty (suom. *Paholaisydin*), surmasi tätä edeltävästi Harry K. Daghlianin. Kriittisen massan lähes saavuttavaa, lähentelevää koesarjaa on kutsuttu *[[Lohikäärme]]en hännän kutittamisena*. Rufusta vastaava fissiili aines räjäytettiin Bikinin atollilla tehdyssä ydinkokeessa kesällä 1946.

## Lähteet
* Witts, Max Morgan & Thomas, Gordon : *Enola Gay – Pommikone Hiroshiman yllä*, Wsoy 1981, alkuteos 1976. (s.114)
*https://www.atomicheritage.org/profile/louis-slotin

### Viitteet

## Aiheesta muualla
*https://www.newyorker.com/tech/elements/demon-core-the-strange-death-of-louis-slotin
*http://www.science.ca/scientists/scientistprofile.php?pID=290
*http://web.ncf.ca/lavitt/louisslotin.html
*https://www.theatlantic.com/technology/archive/2018/04/tickling-the-dragons-tail-plutonium-time-bomb/557006/
*http://www.canadashistory.ca/explore/science-technology/dr-louis-slotin-and-the-invisible-killer
*https://www.tekniikkatalous.fi/uutiset/tt/bd0f2355-095c-4f40-8540-c556e6117888
Kimben lento-onnettomuus 1999

**Kimben lento-onnettomuus 1999** tapahtui 3. helmikuuta 1999, kun Papua-Uuden-Guinean Hoskinsista Kandrianiin matkalla ollut Airlinkin IRMA BN-2A-26 Islander syöksyi maahan lähellä Kimbeä. Onnettomuus tapahtui 15 minuuttia lentoonlähdön jälkeen, kun kone joutui huonoon säähän, hajosi ilmassa osiin ja syöksyi öljypalmuplantaasille. Lennolla oli lentäjä ja kymmenen matkustajaa, ja kaikki kuolivat onnettomuudessa.

## Lähteet
Huovilan puisto

**Huovilan puisto** on Kärkölässä sijaitseva englantilaistyylinen maisemapuisto jonka perusti vuoden 1900 tienoilla Huovilan ratsutilan omistanut ja Hämeen läänin ylimetsänhoitajanakin toiminut insinööri Carl Constantin Collin (1863-1941). Lehtomaisessa purolaaksossa sijaitseva puisto on restauroitu 1900-luvun alun asuun ja puiston koko on noin 3,5 hehtaaria. Puiston halki kulkevaan puroon on kaivettu neljä keinotekoista lampea joissa vesi saadaan pysymään patojen avulla. Osan vedestään lammet saavat viereisen harjun lähteistä. Puron yli johtaa kävelysilta. Puistosta lähtee myös 1,2 kilometriä pitkä Hiidenmäen luontopolku. Puistossa sijaitsevat myös Huovilan ratsutilan päärakennuksen rauniot. Collin aloitti rakennustyöt vuonna 1909 mutta päärakennus jäi keskeneräiseksi ja siitä valmistui vain kivijalka.

Huovilan puisto siirtyi Kärkölän kunnan omistukseen 1953. 

Alueella toimii Kärkölä-Seura ry:n perustama Kärkölän kotiseutumuseo. Sen alueella on muun muassa talonpoikaistalon päärakennus, kolme aittaa, karjakatos, mallassauna, väentupa, syytinkimuorin mökki, pitäjänmakasiini (viljamakasiini).

## Lähteet
Milton (Massachusetts)

**Milton** on kaupunki Norfolkin piirikunnassa, Massachusettsin osavaltiossa, Yhdysvalloissa. Kaupungin väkiluku oli vuoden  väestönlaskennassa 27 003. Kaupungissa on syntynyt mm. Yhdysvaltain 41. presidentti George H. W. Bush ja arkkitehti Buckminster Fuller.

## Kuvia kaupungista

Tiedosto:Suffolk Resolves House Milton MA 04.jpg|Suffolk Resolves House.
Tiedosto:GH Bent Milton MA 01.jpg|G.H. Bent -tehdas.


## Lähteet

## Aiheesta muualla
Eira Ahola

**Eira Ahola** (1910 Pielisjärvi – 31. joulukuuta 1982 Hampuri) oli suomalainen tekstiilitaiteilija, joka teki uransa Saksassa erityisesti kirkkotekstiilien parissa.

Ahola valmistui käsityönopettajaksi ja toimi suunnittelijana Suomessa, kunnes vuonna 1943 lähti Saksaan. Siellä hän opiskeli Stuttgartin ja Hampurin taidekouluissa ja perusti oman ateljeen Hampuriin vuonna 1950.

Aholan tekstiilejä on monissa saksalaisissa kirkoissa ja taidemuseoissa sekä muun muassa Münchenin Goethe-instituutissa. Vuonna 1966 hän sai kaksi Hampurin kaupungin palkintoa.

## Lähteet

## Kirjallisuutta
*Vihervaara, Anna: ”Balansgång mellan tradition och förnyelse : textilkonstnärinnan Eira Ahola och moderniseringsprocessen inom kyrkokonsten i Tyskland under 1950- och 1960-talen”. Teoksessa *Konsten efter 1945 : NORDIKs konsthistorikersymposium i Åbo den 13–16 juni 1996*. Helsinki: Taidehistorian seura, 1998, s. 205-209.
Airlinkin lento 120

**Airlinkin lento 120** oli Airlinkin reittilento Papua-Uuden-Guinean Laesta Gorokaan. Lennolla 17. kesäkuuta 1999 käytetty Embraer EMB-110P2 Bandeirante törmäsi vuoreen 20 kilometriä Gorokasta itäkaakkoon. Lennolla oli 15 matkustajaa ja kaksi miehistön jäsentä, ja kaikki kuolivat onnettomuudessa.

Onnettomuuslennolla oli kolme australialaista, neljä eteläkorealaista, kaksi alankomaalaista ja yksi intialainen. Loput seitsemän olivat Papua-Uuden-Guinean kansalaisia. Ennen onnettomuutta koneella ei vaikuttanut olevan ongelmia, ja hetkeä ennen vuoreen törmäämistä lentäjä oli ilmoittanut radiolla lähestyvänsä Gorokaa. Onnettomuustutkinnassa selvisi, että kone oli ilmeisesti lentänyt mittarilento-olosuhteissa turvakorkeuden alapuolella. Koneen hylky löytyi vuoren rinteeltä kilometrin päässä suunnitellulta lähestymisreitiltä sivuun.

## Lähteet
Michael Manley

**Michael Manley** viittaa seuraaviin henkilöihin:

* Michael Manley, jamaikalainen poliitikko
* Michael Manley, yhdysvaltalainen yritysjohtaja.
888casino

**888casino**, aiemmin **Casino-on-Net**, on vuonna 1997 perustettu, Gibraltarille rekisteröity nettikasino. Se on eräs internetin vanhimmista kasinoista, ja vuonna 2013 siitä tuli ensimmäinen vain internetissä toimiva kasino, jolla on lisenssi toimia Yhdysvalloissa.

## Historia
*Casino-on-Netin* perustivat veljekset Aaron ja Avi Shaked yhdessä kumppaneidensa Ron ja Shay Beb-Yitzhaqin, jotka myös ovat veljeksiä, kanssa vuonna 1997. Aaron Shaked sanoo keksineensä nettikasinon idean osallistuessaan hammaslääketieteen konferenssiin Monte Carlossa. Vuonna 1994 Antigua and Barbuda hyväksyivät vapaakauppa- & jalostusaluelain, mikä avasi tietä laillisten nettikasinoiden kehittymiselle. Vuonna 2010 Casino-on-Net muutti nimensä 888casinoksi ja yhtenäisti ilmeensä muiden 888-brändien kanssanssa. Vuoteen 2015 mennessä sivustolla oli lisenssi ja se toimi Gibraltarilla, New Jerseyssä, Tanskassa, Espanjassa sekä useissa muissa maissa ja alueilla.

888casino oli Snookerin vuoden 2013 Senioreiden Maailmanmestaruuskisojen pääsponsori.

Gaming Intelligence -lehti kuvasi 888casinoa ”ainoaksi aidosti pan-eurooppalaiseksi kasinoksi.”

888casinolle on myönnetty eCOGRAn Turvallinen ja Reilu (Safe and Fair) -takuumerkki.

### eCOGRA
eCOGRAlla tarkoitetaan online-pelaamisen testaus- ja sertifiointielintä, jonka päämaja sijaitsee Lontoossa. eCOGRA on lyhenne sanoista eCommerce Online Gaming Regulation and Assurance ja alunperin se on Microgamingin ja 888:n aloitteesta syntynyt organisaatio. eCOGRA toimii kahdella eri päätoimialueella; Approved Testing Agency (ATA) jonka kautta se testaa ja sertifioi peliohjelmistoja ja järjestelmiä, kun taas toinen päätoimialue Self-Regulation Services (SRS) keskittyy alan standardinmukaisten rajoitusten  kehittämiseen ja valvontaan.

### Yhdysvallat
Lokakuussa 2006 Yhdysvaltain kongressin hyväksymän lain seurauksena, verkkopeliyhtiöt pakotettiin olemaan läsnä USAn markkinoilla, mikä johti näiden sivustojen laajaan poistumiseen Yhdysvaltojen markkinoilta.

Maaliskuussa 2013 Nevada Gaming Commission myönsi 888casinolle interaktiivisen pelipalveluiden tuottajan lisenssin, jolloin yrityksestä tuli ensimmäinen USAn toimivallan alueella toimiva yritys, joka tarjoaa pelipalveluita vain verkossa.

Tammikuussa 2011 New Jerseyn lainsäätäjä sääti Raymond Lesniakin ajaman asetuksen, joka salli onlinepelaamisen yli 21-vuotiaille New Jerseyn asukkaille. Elokuussa 2013 888casino allekirjoitti sopimuksen Caesars Entertainment Corporationin kanssa ryhmän ja All American Poker Networking (AAPN) yhteisen Avenue Capital-hankkeen välityksellä. Sopimuksen ansiosta 888casino voi tarjota oman brändinsä mukaisia tuotteita New Jerseyssä. 888casino julkistaa kuukausittain riippumattoman auditoijan tarkastaman kasinon voittojen palautusprosentin (Casino Payout Percentage), jonka se sisällyttää jokaiseen peliinsä, sekä 888casinon keskimääräisen voittojen kokonaismaksuprosentin. 888casinon palautusprosentti on 95.1%.

## Palkinnot

## Lähteet

## Aiheesta muualla
* 888casinon verkkosivuilla
Maria Boije af Gennäs

**Maria Wilhelmina Eleonora Boije af Gennäs** (31. maaliskuuta 1900 – 10. lokakuuta 1983 Porvoo) oli suomalainen palkittu tekstiilitaiteilija. Hän teki pitkän uran tammisaarelaisessa Kotivilla Oy:ssä vuodesta 1937 vuoteen 1970 ensin suunnittelijana ja myöhemmin myös toimitusjohtajana, ja eläkevuosinaankin hän jatkoi yhtiön johtokunnassa. Hän perehtyi erityisesti suomenlampaan villan jatkojalostukseen, tuloksena korkealaatuisena pidetty ”Tammisaaren lanka”.

Boije af Gennäsin aatelissukuun kuulunut Maria Boije kävi Ateneumin 1928–1929 ja opiskeli sitten tekstiilialaa eri oppilaitoksissa Ruotsissa. Sigtunassa ja Taalainmaalla hän perehtyi lankojen kasvivärjäykseen.

Vuonna 1946 hän sai Kotiteollisuuden Keskusliiton kunniapalkinnon, vuonna 1951 Milanon triennaalin kultamitalin, vuonna 1959 Pro Finlandia -mitalin ja vuonna 1960 Baijerin valtion myöntämän kultamitalin käsinkudotuista verhokankaistaan.

## Lähteet
Heikki Peura (kansanedustaja)

**Heikki Peura** (29. kesäkuuta 1882 Jurva – 5. toukokuuta 1949 Jurva) oli suomalainen poliitikko. Peura toimi Maalaisliiton kansanedustajana vuosina 1920–1922 edustaen Vaasan läänin eteläistä vaalipiiriä. Peura nousi eduskuntaan kesken vaalikauden kuolleen Mikko Luopajärven tilalle. Kunnallispolitiikassa Peura toimi Jurvan kunnanvaltuuston puheenjohtajana.

Peuran koulutus oli kansanopisto. Politiikan ulkopuolella Peura toimi maanviljelijänä Jurvassa, Jurvan osuuskaupan väliaikaisena johtajana 1907–1908, Kestin osuuskaupan johtajana noin kymmenen vuotta sekä Jurvan säästöpankin johtajana 1929–1948.

## Lähteet
Michael Manley (yritysjohtaja)

**Michael Manley** (s. 6. maaliskuuta 1964 Edenbridge, Englanti, Yhdistynyt kuningaskunta) on yhdysvaltalainen yritysjohtaja, joka toimi Fiat Chrysler Automobilesin toimitusjohtajana 21. heinäkuuta 2018 – 16. tammikuuta 2021. Fiat Chrysler Automobilesin lisäksi hän toimi Fiatin ja Chryslerin toimitusjohtajana.

## Lähteet